UREDBA KOMISIJE (EU) št. 481/2010

z dne 1. junija 2010

o izvajanju Uredbe (ES) št. 1177/2003 Evropskega parlamenta in Sveta o statistiki Skupnosti o dohodku in življenjskih pogojih (EU-SILC) glede seznama ciljnih sekundarnih spremenljivk za leto 2011 v zvezi z medgeneracijskim prenosom prikrajšanosti

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 1177/2003 z dne 16. junija 2003 o statistiki Skupnosti o dohodku in življenjskih pogojih (EU-SILC) (1) ter zlasti člena 15(2)(f) Uredbe,

ob upoštevanju naslednjega:

Uredba (ES) št. 1177/2003 je določila skupni okvir za sistematično pripravljanje statističnih podatkov Skupnosti o dohodku in življenjskih pogojih, ki obsegajo primerljive in aktualne presečne in longitudinalne podatke o dohodku ter o stopnji in strukturi revščine in socialne izključenosti na nacionalni in na ravni Evropske unije.

V skladu s členom 15(2)(f) Uredbe (ES) št. 1177/2003 so potrebni izvedbeni ukrepi v zvezi s seznamom ciljnih sekundarnih področij in spremenljivk, ki se vsako leto vključijo v presečno komponento EU-SILC. Seznam ciljnih sekundarnih spremenljivk, ki morajo biti vključene v modul v zvezi z medgeneracijskim prenosom prikrajšanosti, je treba določiti za leto 2011. Vključevati mora tudi oznake in opredelitve spremenljivk.

Ukrepi, predvideni s to uredbo, so v skladu z mnenjem Odbora za evropski statistični sistem –

SPREJELA NASLEDNJO UREDBO:

Člen 1

Seznam ciljnih sekundarnih spremenljivk, oznak spremenljivk in opredelitev za modul 2011 v zvezi z medgeneracijskim prenosom prikrajšanosti, ki bodo vključene v presečno komponento statistike Skupnosti o dohodku in življenjskih pogojih (EU-SILC), je določen v Prilogi.

Člen 2

Ta uredba začne veljati dvajseti dan po objavi v Uradnem listu Evropske unije.

(1) UL L 165, 3.7.2003, str. 1.

PRILOGA

V tej uredbi se uporabljajo naslednja enota, način zbiranja podatkov, referenčno obdobje in opredelitve:

1. Enota

Informacije se zagotovijo za vse sedanje člane gospodinjstva ali, če je ustrezno, za vse izbrane anketirance, stare več kot 24 in manj kot 60 let.

2. Način zbiranja podatkov

Glede na vrsto informacij, ki jih je treba zbrati, so dovoljeni le osebni intervjuji ali informacije, pridobljene iz registrov. Izjemoma so dovoljeni intervjuji z osebami, ki odgovarjajo namesto tistih, ki so začasno odsotne ali nezmožne odgovarjati.

3. Referenčno obdobje

Referenčno obdobje je čas, ko je bil intervjuvanec star okrog 14 let.

4. Opredelitev pojmov

(1) Oče: oseba, ki jo je intervjuvanec štel za svojega očeta, ko je bil star okrog 14 let. Na splošno gre za biološkega očeta, vendar če intervjuvanec šteje koga drugega za očeta v referenčnem obdobju, se morajo odgovori nanašati nanj, čeprav je biološki oče živ in znan.

(2) Mati: oseba, ki jo je intervjuvanec štel za svojo mater, ko je bil star okrog 14 let. Na splošno gre za biološko mater, vendar če intervjuvanec šteje koga drugega za mater v referenčnem obdobju, se morajo odgovori nanašati nanjo, celo če je biološka mati živa in znana.

(3) Gospodinjstvo: gre za gospodinjstvo, v katerem je anketiranec živel, ko je bil star okrog 14 let. Če so bili anketirančevi starši razvezani in so si delili skrbništvo (50 % časa bivanja mladoletnika pri vsakem od staršev), mora anketiranec izbrati svoje gospodinjstvo na objektivni osnovi, tako da upošteva svoj glavni naslov, ko je bil star okrog 14 let (tj. naslov iz registra prebivalstva in/ali svoje osebne izkaznice/potnega lista), ali na subjektivni osnovi, glede na to, kje se je čutil bolj doma, ko je bil star okrog 14 let. Za podrobnejše smernice si, prosim, oglejte dokument z naslovom „Opredelitev ciljnih spremenljivk: presečnih in longitudinalnih“ (EU-SILC 065 – 2010) – Enote (‘Description of target variables: Cross-sectional and Longitudinal’ (EU-SILC 065 – 2010 operation) — Units).

PODROČJA IN SEZNAM CILJNIH SPREMENLJIVK